Kui Kadri Simson otsustas eelmisel sügisel Edgar Savisaare kõrval Keskerakonna esimeheks kandideerida, teadis ta oodata tõsist võitlust, ja mitte ainult kongressil, kus Savisaar jäi 55 häälega peale.
Simsoni selge siht
Neli kuud hiljemgi pole kired erakonnas vaibunud ning Savisaare leer viskab Simsoni ja tema toetajate teele üha uusi takistusi. Laskmata end ähvardustest ja isegi juhatuse vastuseisust heidutada, valis Keskerakonna riigikogu fraktsioon Simsoni sel nädalal saadikurühma esimeheks tagasi.
Juba järgmisel päeval avaldas Simson veendumust, et fraktsiooni töörahu taastub ning ka erakonnas suudetakse ajada ühtset poliitikat. Ühendaja rolli asudes näitab Simson nii oma liitlastele kui ka vastastele, et ei loobu oma eesmärgist ning võtab erakonna enda kätte varem või hiljem, kõigist takistustest hoolimata.